# name
Influència de la infecció per Helicobacter pylori en la microbiota gàstrica

# metadata.dc.description[].value
Treballs Finals de Grau de Farmàcia, Facultat de Farmàcia i Ciències de l'Alimentació, Universitat de Barcelona, 2025. Tutor/a: Dr. D. Miñana

# metadata.dc.description.abstract[].value
El present treball combina una revisió exhaustiva amb un estudi experimental per conèixer
com la infecció per Helicobacter pylori pot remodelar la microbiota gàstrica. L’objectiu
principal és descriure aquesta modulació i posar èmfasi en les conseqüències d’aquesta.
De manera complementària es caracteritza també la microbiota de pacients sans i es posen
a punt metodologies moleculars aplicables al diagnòstic precoç.
En la part experimental s’analitzaren tretze biòpsies gàstriques d’antre i/o cos procedents
de pacients amb simptomatologies gàstriques diverses prèvies. Després de l’extracció del
DNA, s’amplifica el gen 16S rRNA, es verifica per electroforesi i se seqüencia amb l’equip
d’Illumina MiSeq. Posteriorment, les lectures se sotmeten a filtratge, eliminació de quimeres
i agrupació en unitats taxonòmiques operatives al 97 % amb el software Mothur.
Paral·lelament, una qPCR dirigida al gen cpn60, calibrada amb estàndards gBlock,
quantifica les còpies bacterianes de les mostres seqüenciades.
Els resultats mostren una reducció significativa de la riquesa i la diversitat alfa en mostres
infectades, així com una separació clara en l’anàlisi de beta diversitat; Helicobacter
pylori esdevé dominant i desplaça gèneres com Streptococcus i Lactobacillus.
La combinació de la seqüenciació del 16S rDNA i l’assaig de qPCR per cpn60 ofereix un
retrat filogenètic i quantitatiu d’alta resolució, capaç de detectar disbiosi precoç i estratificar
el risc clínic. La contribució més destacada del projecte és, precisament, la integració del
marcador cpn60 en el flux de detecció del patogen, oferint un mètode alternatiu, sensible i
transferible a la pràctica diagnòstica.
Paraules clau: Helicobacter pylori, microbiota gàstrica, cpn60, qPCR, 16S rDNA

# metadata.dc.source[].value
Treballs Finals de Grau (TFG) - Farmàcia

# metadata.dc.title[].value
Influència de la infecció per Helicobacter pylori en la microbiota gàstrica